ועדת החוקה, חוק ומשפט, כנסת 23, פרוטוקול מספר 1, 2020-05-27 20:00

איתן גינזבורג: אני מתכבד לפתוח את ישיבת ועדת החוקה, חוק ומשפט של הכנסת.

איתן גינזבורג: בהתאם להוראות סעיף 106(א)(1) לתקנון הכנסת, ועדה תבחר יושב-ראש מבין חבריה לפי המלצת ועדת הכנסת.

איתן גינזבורג: ועדת הכנסת החליטה היום להמליץ בפני הוועדה הזאת לבחור בחבר הכנסת יעקב אשר לעמוד בראשות הוועדה.

איתן גינזבורג: לכם אני יכול לומר - ואני אומר זאת בקצרה כי אנחנו לא עושים חגיגות היום; האירוע הרשמי יהיה בדיון הראשון של הוועדה - אבל זה אדם שעשה מהפכה אדירה ברשות המקומית שהוא עמד בראשה, עיריית בני ברק.

איתן גינזבורג: העיר בני ברק לפני יעקב אשר והעיר אחרי יעקב אשר, כאילו שתי ערים אחרות.

איתן גינזבורג: לכן, זה כבוד להעלות את שמך בפני הוועדה ולבחור בך כיושב-ראש הוועדה.

איתן גינזבורג: לא נרחיב במילים.

זה אתה אומר כראש עיר לשעבר.

איתן גינזבורג: כראש עיר לשעבר, אני אומר, כמי ששירת ברשות המקומית למעלה מ-15 שנים והיה כמעט בכל תפקיד אפשרי, לרבות תכנון ובנייה.

איתן גינזבורג: אני אומר שמה שעשית שם זה הרבה בעקבות תכנון ובנייה לדעתי, אפרופו תכנון נכון וראוי.

איתן גינזבורג: אני מתכבד להעלות להצבעה ולהמליץ בפני הוועדה לבחור בחבר הכנסת יעקב אשר כיושב-ראש הוועדה.

איתן גינזבורג: מי בעד?

איתן גינזבורג: בעד – 4

איתן גינזבורג: נמנעים – אין

איתן גינזבורג: פה אחד, נבחרת להיות יושב-ראש הוועדה, אדוני.

איתן גינזבורג: בבקשה, ובהצלחה.

יעקב אשר: תודה.

יעקב אשר: ברשות היושב-ראש לשעבר של הוועדה – שצריך עכשיו כרטיס ביקור מאוד גדול להגיד איפה הוא שימש, באיזה ועדות בכמה ימים ספורים – איתן, כבר דיברנו בשבחך היום, אני חושב שראית את זה מכל הכיוונים והגוונים שכולם דיברו באמת על הדרך שלך, על הצניעות שלך, על הקילריות שלך, שזה בסדר גמור, ושלא מצליחים להרגיז אותך כל כך מהר.

יעקב אשר: אני לא מבטיח שאני יודע לעשות את זה בדיוק אותו דבר.

יעקב אשר: בגלל שאנחנו בסוף יום, ורוב חברי הוועדה לא יכלו להיות כאן, וכדי שנוכל להתחיל לזרז את החוק הנורבגי שעומד בפנינו, לכן עשינו את התהליך הזה קצר.

יעקב אשר: ביום ראשון, בעזרת השם, בשעה 10:00 – יצאו הזמנות על ידי מנהל הוועדה – אנחנו נתחיל את הדיון בחוק הנורבגי לאורך כל היום, וההצבעות יהיו למחרת, בעזרת השם.

יעקב אשר: במהלך הדיון אנחנו נעשה הפסקה של חצי שעה לברכות, לברכת יושב-ראש הכנסת, אז בואו נשאיר את הברכות לשם.

יעקב אשר: אני רק יכול להגיד – ואני אומר גם לא בנוכחות כל האנשים – הצוות שאני הספקתי להכיר ב-48 השעות האחרונות – גם הצוות הניהולי של הוועדה, גם הצוות המשפטי – צוות מדהים ואני בטוח שנעשה עבודה נהדרת ביחד למען עם ישראל.

יעקב אשר: אני מאחל לכולם חג שמח, ומי שרוצה לברך יכול לעשות את זה או היום או ביום ראשון.

יעקב אשר: תודה רבה לך, אדוני, על האמון, ותודה לכולם.

שלמה קרעי: אדוני היושב-ראש, נראה לי שברכה בזמנה היא חשובה, ונברך גם ביום ראשון, אבל בהחלט זכיתי להכיר אותך לפחות בשנה האחרונה ואני חושב שיש לך את היכולות ואת המוטיבציה.

שלמה קרעי: זאת ועדה מאוד מאוד חשובה, החוקים המכוננים של הכנסת הזאת יעמדו על שולחן הוועדה הזאת.

שלמה קרעי: ברכות, המון הצלחה, ואני כאן יחד עם כל חברי הוועדה ניתן יד.

יעקב אשר: תודה רבה.

יעקב אשר: אין לי ספק שאתה תהיה אחד מחברי הכנסת הפעילים פה בוועדה.

שלמה קרעי: תודה.

מיכל (מיקי) חיימוביץ': אני רוצה גם להגיד - בתור השכנה בחדר ליד – שיהיה לי לכבוד לעבוד כאן לצידך.

מיכל (מיקי) חיימוביץ': מהמעט שהכרתי, הכרתי אדם שבעיקר יש הרבה ללמוד ממנו, ואני מקווה ללמוד ממך – מהניסיון שלך, מהראייה המיוחדת שלך – ואני חושבת שיהיה לך פה תפקיד מאוד משמעותי.

מיכל (מיקי) חיימוביץ': אני חושבת שוועדת החוקה שאתה תעמוד בראשה תידרש להרבה מאוד החלטות משמעותיות למדינת ישראל, לדמוקרטיה ולעתיד שלנו.

מיכל (מיקי) חיימוביץ': אז אני רוצה לאחל לך באמת בהצלחה מקרב לב.

יעקב אשר: תודה רבה רבה.

יעקב אשר: לפי כללי הטקס, מישהו צריך לומר משהו?

איתן גינזבורג: רק אם אדוני ינעל את הישיבה.

יעקב אשר: אז אני נועל את הישיבה, ותודה רבה וחג שמח לכולם.

איתן גינזבורג: חג שמח לכולם.

יעקב אשר: תודה.

יעקב אשר: הישיבה נעולה.